53. ΠΡΟΕΔΡΙΚΟ ΔΙΑΤΑΓΜΑ υπ’αριθ. 427 της 19 Οκτ./2 Νοεμ. 1987 (ΦΕΚ Α΄ 191) Όργανα που αποφασίζουν ή γνωμοδοτούν και ειδικές ρυθμίσεις σε θέματα έργων που εκτελούνται από τα Λιμενικά Ταμεία. Έχοντας υπόψη: 1.Την παρ. 3 του άρθρ. 18 και την παρ. 3 του άρθρ. 19 του Νόμ. 1418/1984 «Δημόσια έργα και ρυθμίσεις συναφών θεμάτων» (ΦΕΚ Α΄ 23). 2.Τις διατάξεις του Π.Δ. 649/ της 2/3 Αυγ. 1977 (ΦΕΚ Α΄ 212). 3.Την παρ. 5 του άρθρ. 24 του Νόμ. 1558/1985 (ΦΕΚ Α΄ 137). 4.Την αριθ. 2389/13.2.87 απόφαση του Πρωθυπουργού και του Υπουργού Οικονομικών «Ανάθεση αρμοδιοτήτων στον Υφυπουργό Οικονομικών» (ΦΕΚ Β΄ 81). 5.Την αριθ. 269/1987 γνωμοδότηση του Συμβουλίου της Επικρατείας με πρόταση των Υπουργών Προεδρίας της Κυβέρνησης, Περιβάλλοντος, Χωροταξίας και Δημοσίων Έργων και Εμπορικής Ναυτιλίας και του Υφυπουργού Οικονομικών, αποφασίζουμε: Αρμόδια Όργανα Άρθρ.1.-Αρμόδια όργανα για τη λήψη αποφάσεων, κατά τις διατάξεις του Νόμ. 1418/1984 «δημόσια έργα και ρυθμίσεις συναφών θεμάτων» και των Π. Δ/των τα οποία εκδίδονται σε εκτέλεσή του, για τα έργα που εκτελούνται από τα Λιμενικά Ταμεία είναι οι υπηρεσίες της Γενικής Γραμματείας Δημοσίων Έργων του Υπουργείου Περιβάλλοντος, Χωροταξίας και Δημοσίων Έργων σύμφωνα με τις περί αποκεντρώσεως διατάξεις όπως αυτές ορίζονται στο άρθρ. 59 του Π.Δ. 609/85 και οι Τεχνικές Υπηρεσίες των Λιμενικών Ταμείων. Διευθύνουσα ΥπηρεσίαΠροϊσταμένη ΑρχήΤεχνικά Συμβούλια Άρθρ.2.-Τα αρμόδια όργανα, στα οποία αναφέρεται το προηγούμενο άρθρο, είναι ειδικότερα: 1.Διευθύνουσα Υπηρεσία και Προϊσταμένη Αρχή είναι οι αρμόδιες υπηρεσίες της Γενικής Γραμματείας Δημοσίων Έργων του Υπουργείου Περιβάλλοντος, Χωροταξίας και Δημοσίων Έργων, σύμφωνα με τις περί αποκεντρώσεως διατάξεις, όπως αυτές ορίζονται στο άρθρ. 59 του Π.Δ 609/1985, με την επιφύλαξη της επόμενης περίπτωσης. 2.Εφόσον το Λιμενικό Ταμείο διαθέτει επαρκώς οργανωμένη και στελεχωμένη Τεχνική Υπηρεσία, η υπηρεσία αυτή εκτελεί καθήκοντα Διευθύνουσας Υπηρεσίας. Σε περίπτωση αμφιβολίας για την επάρκεια της Τεχνικής Υπηρεσίας, αποφαίνεται ο Νομάρχης. Όπου απαιτείται απόφαση, αυτή λαμβάνεται από την Τεχνική Υπηρεσία του Λιμενικού Ταμείου και εγκρίνεται από τα όργανα διοίκησης αυτού. 3.Σε περίπτωση αδυναμίας επίβλεψης της κατασκευής των έργων από τεχνικούς υπαλλήλους της Διευθύνουσας Υπηρεσίας ή των υπηρεσιών της Προϊσταμένης Αρχής, η επίβλεψη ανατίθεται σε τεχνικό υπάλληλο του Λιμενικού Ταμείου και, αν δεν υπάρχει, η επίβλεψη μπορεί να γίνει από ιδιώτη μηχανικό που προσλαμβάνεται, σύμφωνα με τις κείμενες διατάξεις από το Λιμενικό Ταμείο. 4.Τεχνικά Συμβούλια είναι τα αντίστοιχα τεχνικά συμβούλια της Γενικής Γραμματείας Δημοσίων Έργων του Υπουργείου Περιβάλλοντος, Χωροταξίας και Δημοσίων Έργων. Τελικές διατάξεις Άρθρ.3.-1.Στα έργα των Λιμενικών Ταμείων των οποίων οι συμβάσεις διέπονται από προγενέστερες του Νόμ. 1418/1984 διατάξεις, αποφασίζουν ή γνωμοδοτούν, σύμφωνα με τις προγενέστερες αυτές διατάξεις, τα όργανα που προσδιορίζονται με το παρόν δ/γμα. 2.Τα θέματα που δεν ρυθμίζονται ειδικά με τις διατάξεις του παρόντος, διέπονται από το Νόμ. 1418/1984 και τα Π.Δ/τα και τις κανονιστικές αποφάσεις που εκδίδονται κατά εξουσιοδότησή του. Έναρξη Ισχύος Άρθρ.4.-Η ισχύς του δ/τος αυτού αρχίζει από τη δημοσίευσή του στην Εφημερίδα της Κυβερνήσεως. 